Suvestinė redakcija nuo 2024-05-01

Įsakymas paskelbtas: TAR 2016-04-28, i. k. 2016-10594

LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL OFTALMOLOGIJOS DIENOS STACIONARO PASLAUGŲ TEIKIMO IR ŠIŲ PASLAUGŲ IŠLAIDŲ APMOKĖJIMO TVARKOS APRAŠO PATVIRTINIMO

2016 m. balandžio 26 d. Nr. V-526

Vilnius

Vadovaudamasis Lietuvos Respublikos sveikatos priežiūros įstaigų įstatymo 9 straipsnio 1 dalies 3 punktu ir Lietuvos Respublikos sveikatos draudimo įstatymo 25 straipsnio 1 dalimi:

Preambulės pakeitimai:

Nr. V-188, 2023-02-08, paskelbta TAR 2023-02-08, i. k. 2023-02320

1. T v i r t i n u Oftalmologijos dienos stacionaro paslaugų teikimo ir šių paslaugų išlaidų apmokėjimo tvarkos aprašą (pridedama).

2. P a v e d u šio įsakymo vykdymą kontroliuoti viceministrui pagal veiklos sritį.

3. N u s t a t a u, kad šis įsakymas įsigalioja 2016 m. gegužės 1 d.

Sveikatos apsaugos ministras	Juras Požela

PATVIRTINTA

Lietuvos Respublikos sveikatos apsaugos ministro

2016 m. balandžio 26 d. įsakymu Nr. V-526

OFTALMOLOGIJOS DIENOS STACIONARO PASLAUGŲ TEIKIMO IR ŠIŲ PASLAUGŲ IŠLAIDŲ APMOKĖJIMO TVARKOS APRAŠAS

I SKYRIUS

BENDROSIOS NUOSTATOS

1. Oftalmologijos dienos stacionaro paslaugų teikimo ir šių paslaugų išlaidų apmokėjimo tvarkos aprašas (toliau – Aprašas) nustato reikalavimus asmens sveikatos priežiūros specialistams ir asmens sveikatos priežiūros įstaigoms (toliau – ASPĮ), teikiančioms oftalmologijos dienos stacionaro paslaugas, taip pat oftalmologijos dienos stacionaro paslaugų teikimo ir šių paslaugų išlaidų apmokėjimo Privalomojo sveikatos draudimo fondo (toliau – PSDF) biudžeto lėšomis tvarką.

2. Oftalmologijos dienos stacionaro (toliau – ODS) paslauga – tai planinė paslauga, teikiama dienos stacionare vaikams ar suaugusiesiems, sergantiems akių ligomis, kai atliekama gydomoji medicininė intervencija – vaistinio preparato suleidimas į užpakalinę akies kamerą – pagal Apraše nustatytus reikalavimus.

II SKYRIUS

REIKALAVIMAI ASPĮ IR ASMENS SVEIKATOS PRIEŽIŪROS SPECIALISTAMS

3. ODS paslaugos teikiamos ASPĮ, turinčiose licenciją teikti stacionarines oftalmologijos arba dienos chirurgijos paslaugas, arba dienos oftalmologinės chirurgijos paslaugas.

4. ODS paslaugas teikia gydytojas oftalmologas kartu su operacinės slaugytoju ir (ar) bendrosios praktikos slaugytoju bei slaugytojo padėjėju pagal teisės aktuose jiems nustatytą kompetenciją.

III SKYRIUS

REIKALAVIMAI PATALPOMS IR ĮRANGAI

5. ASPĮ, kurioje teikiamos ODS paslaugos, turi būti:

5.1. pacientų registracijos patalpa;

5.2. pacientų priėmimo ir stebėjimo po atliktos medicininės intervencijos palata;

5.3. operacinė;

5.4. optinis koherentinis tomografas;

5.5. akies dugno kamera, skirta fluorescentinei angiografijai atlikti.

6. Operacinėje ar apžiūrų patalpoje privalo būti:

Punkto pakeitimai:

Nr. V-322, 2024-03-12, paskelbta TAR 2024-03-12, i. k. 2024-04490

6.1. medikamentų: midriatikų lašų, anestetikų, antiseptikų (povidono ar kito antiseptiko, jei pacientas alergiškas jodui), vietinių antibiotikų;

6.2.	rankų paruošimui operacijai: rankų muilo, dezinfektanto;

6.3.	darbuotojų apranga, asmens apsaugos priemonės: kepurė, kaukė, sterilios chirurginės pirštinės;

6.4.	paciento ir operacinio lauko apsauga: sterili paklodė (apklotas) ar plėvelė;

6.5.	funkcionalus operacinis stalas, lempa, stalelis instrumentams pasidėti;

6.6. sterili įranga: švirkštai, kaniulės, blefarostatai, 30G adatos ne koloidiniams tirpalams suleisti ir 27G adatos suspensijai (triamcinolonui) suleisti, atstumo tarp anatominių akies dalių matuoklis (3,5–4,0 mm), pincetas, šluostukai, tvarsliava, paracentezės peiliukas (prireikus);

Punkto pakeitimai:

Nr. V-322, 2024-03-12, paskelbta TAR 2024-03-12, i. k. 2024-04490

6.7.	binokulinis netiesioginio vaizdo oftalmoskopas (nervo perfuzijai, kraujavimui, tinklainės atšokai stebėti);

6.8.	tonometras akispūdžiui matuoti;

6.9.	plyšinė lempa apžiūrai po procedūros.

IV SKYRIUS

ODS PASLAUGŲ TEIKIMO TVARKA

7. Pacientą į ASPĮ, teikiančią ODS paslaugas, gali siųsti gydytojas oftalmologas ar šeimos gydytojas po gydytojo oftalmologo konsultacijos (jei gydytojas oftalmologas paciento medicinos dokumentuose daro įrašą apie ODS paslaugos tikslingumą).

8. Siuntime turi būti nurodyti šie duomenys:

8.1. regėjimo aštrumas;

8.2. akispūdis;

8.3. akies klinikinis įvertinimas.

9. Į ASPĮ dėl ODS paslaugų gali būti siunčiami pacientai, sergantys akių ligomis, kurių kodai pagal Tarptautinės statistinės ligų ir sveikatos sutrikimų klasifikacijos dešimtąjį pataisytą ir papildytą leidimą „Sisteminis ligų sąrašas“ (Australijos modifikacija, TLK-10-AM) yra šie: H21.1, H30.0–H30.9, H31.8, H34.8–34.9, H35.0–H35.3, H35.7–H35.8, H40.5, H44.2, H59.81, E10.33–E10.35, E11.33–E11.35.

Punkto pakeitimai:

Nr. V-322, 2024-03-12, paskelbta TAR 2024-03-12, i. k. 2024-04490

10. ASPĮ, kurioje teikiamos ODS paslaugos, gydytojas oftalmologas, įvertinęs optinės koherentinės tomografijos tyrimo rezultatus ir akies klinikinius duomenis, priima sprendimą dėl ODS paslaugos teikimo.

11. Teikiant ODS paslaugas pildoma forma Nr. 003-2/a „Dienos stacionaro ligonio kortelė“ arba forma E025 „Ambulatorinio apsilankymo aprašymas“ ir forma Nr. 025/a-LK „Asmens ambulatorinio gydymo statistinė kortelė“. Jei teikiant minėtas paslaugas naudojamas centralizuotai apmokamas vaistinis preparatas, duomenys apie jo panaudojimą pateikiami formoje Nr. 025/a-LK „Asmens ambulatorinio gydymo statistinė kortelė“.

Punkto pakeitimai:

Nr. V-322, 2024-03-12, paskelbta TAR 2024-03-12, i. k. 2024-04490

12. ODS paslaugų organizavimo ASPĮ tvarką nustato ir tvirtina ASPĮ vadovas.

V SKYRIUS

APMOKĖJIMO TVARKA

13. ODS paslaugų, atitinkančių Apraše numatytus reikalavimus, išlaidos apmokamos PSDF biudžeto lėšomis pagal bazines kainas, nustatytas Asmens sveikatos priežiūros paslaugų (išskyrus aktyviojo gydymo), apmokamų Privalomojo sveikatos draudimo fondo biudžeto lėšomis, ir jų bazinių kainų sąraše, patvirtintame Lietuvos Respublikos sveikatos apsaugos ministro 2022 m. lapkričio 3 d. įsakymu Nr. V-1630 „Dėl asmens sveikatos priežiūros paslaugų ir jų bazinių kainų sąrašo bei su šiomis paslaugomis susijusių priemokų, mokamų Privalomojo sveikatos draudimo fondo biudžeto lėšomis, sąrašų patvirtinimo“.

TAR pastaba: 2023-02-08 įsakymo Nr. V-188 nuostatos taikomos atsiskaitant už asmens sveikatos priežiūros paslaugas, suteiktas nuo 2023 m. sausio 1 d.

Punkto pakeitimai:

Nr. V-188, 2023-02-08, paskelbta TAR 2023-02-08, i. k. 2023-02320

14. Vienam pacientui PSDF biudžeto lėšomis gali būti suteikta iki 12 ODS paslaugų per metus. Kai ODS paslaugai teikti turi būti naudojamas centralizuotai apmokamas vaistinis preparatas, vadovaujamasi Centralizuotai apmokamų vaistinių preparatų ir medicinos pagalbos priemonių sąraše, patvirtintame Lietuvos Respublikos sveikatos apsaugos ministro 2014 m. rugpjūčio 28 d. įsakymu Nr. V-910 „Dėl Centralizuotai apmokamų vaistinių preparatų ir medicinos pagalbos priemonių sąrašo patvirtinimo“, nurodytomis jo skyrimo sąlygomis.

15. Jei gydymą būtina pratęsti ASPĮ stacionariniame skyriuje tą pačią dieną, už dienos stacionaro paslaugas nemokama.

VI SKYRIUS

BAZINĖS KAINOS

Neteko galios 2023-02-09

TAR pastaba: 2023-02-08 įsakymo Nr. V-188 nuostatos taikomos atsiskaitant už asmens sveikatos priežiūros paslaugas, suteiktas nuo 2023 m. sausio 1 d.

Skyriaus pakeitimai:

Nr. V-803, 2016-06-14, paskelbta TAR 2016-06-21, i. k. 2016-17334

Nr. V-188, 2023-02-08, paskelbta TAR 2023-02-08, i. k. 2023-02320

__________________________

Pakeitimai:

1.

Lietuvos Respublikos sveikatos apsaugos ministerija, Įsakymas

Nr. V-803, 2016-06-14, paskelbta TAR 2016-06-21, i. k. 2016-17334

Dėl Lietuvos Respublikos sveikatos apsaugos ministro 2016 m. balandžio 26 d. įsakymo Nr. V-526 „Dėl Oftalmologijos dienos stacionaro paslaugų teikimo ir šių paslaugų išlaidų apmokėjimo tvarkos aprašo patvirtinimo“ pakeitimo

2.

Lietuvos Respublikos sveikatos apsaugos ministerija, Įsakymas

Nr. V-734, 2017-06-14, paskelbta TAR 2017-06-19, i. k. 2017-10220

Dėl Lietuvos Respublikos sveikatos apsaugos ministro 2016 m. balandžio 26 d. įsakymo Nr. V-526 „Dėl Oftalmologijos dienos stacionaro paslaugų teikimo ir šių paslaugų išlaidų apmokėjimo tvarkos aprašo patvirtinimo“ pakeitimo

3.

Lietuvos Respublikos sveikatos apsaugos ministerija, Įsakymas

Nr. V-490, 2018-04-19, paskelbta TAR 2018-04-23, i. k. 2018-06437

Dėl Lietuvos Respublikos sveikatos apsaugos ministro 2016 m. balandžio 26 d. įsakymo Nr. V-526 „Dėl Oftalmologijos dienos stacionaro paslaugų teikimo ir šių paslaugų išlaidų apmokėjimo tvarkos aprašo patvirtinimo“ pakeitimo

4.

Lietuvos Respublikos sveikatos apsaugos ministerija, Įsakymas

Nr. V-884, 2019-07-18, paskelbta TAR 2019-07-19, i. k. 2019-11961

Dėl Lietuvos Respublikos sveikatos apsaugos ministro 2016 m. balandžio 26 d. įsakymo Nr. V-526 „Dėl Oftalmologijos dienos stacionaro paslaugų teikimo ir šių paslaugų išlaidų apmokėjimo tvarkos aprašo patvirtinimo“ pakeitimo

5.

Lietuvos Respublikos sveikatos apsaugos ministerija, Įsakymas

Nr. V-188, 2023-02-08, paskelbta TAR 2023-02-08, i. k. 2023-02320

Dėl Lietuvos Respublikos sveikatos apsaugos ministro 2016 m. balandžio 26 d. įsakymo Nr. V-526 „Dėl Oftalmologijos dienos stacionaro paslaugų teikimo ir šių paslaugų išlaidų apmokėjimo tvarkos aprašo patvirtinimo“ pakeitimo

6.

Lietuvos Respublikos sveikatos apsaugos ministerija, Įsakymas

Nr. V-322, 2024-03-12, paskelbta TAR 2024-03-12, i. k. 2024-04490

Dėl Lietuvos Respublikos sveikatos apsaugos ministro 2016 m. balandžio 26 d. įsakymo Nr. V-526 „Dėl Oftalmologijos dienos stacionaro paslaugų teikimo ir šių paslaugų išlaidų apmokėjimo tvarkos aprašo patvirtinimo“ pakeitimo